
Nr. 50, datë 30.12.2013

PËR MIRATIMIN E FORMATIT TË LICENCËS DHE DISA NDRYSHIME NË RREGULLOREN E LICENCIMIT

Në zbatim të nenit 14, germa “e” dhe “i” të ligjit nr. 8102, datë 28.3.1996 “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, të ndryshuar, Komisioni Kombëtar Rregullator
VENDOSI:

1. Të miratojë formatin e licencës sipas modelit bashkëlidhur këtij vendimi dhe pjesë e pandarë e tij.
2. Formati i licencës përbëhet nga certifikata e licencës dhe kushtet e licencës, të cilat nënshkruhen nga ERRU-ja. 
3. Në rregulloren e licencimit bëhen këto ndryshime:
a) Në nenin 5, pika 2, fjalia e parë “Rinovimi i licencës brenda këtij afati për shkak të ndryshimit të drejtuesit teknik apo ligjor do të ketë kohëzgjatjen e licencës”, shfuqizohet;
b) Në nenin 9, pika “d”, togfjalëshi “deri në vendimmarrjen e KKRRU-së”, shfuqizohet;
c) Në nenin 11, paragrafi i katërt, togfjalëshi “ndryshimi i drejtuesit ligjor apo teknik”, shfuqizohet;
d) Neni 11/1 shfuqizohet;
e) Në nenin 12, pas paragrafit të fundit, shtohet fjalia “Kushtet e detajuara të licencës dhe certifikata e licencës gjenden në aneksin 6 të rregullores”.
4. Licencat e dhëna përpara hyrjes në fuqi të këtij vendimi do të ndryshojnë sipas modelit të ri brenda datës 30 qershor 2014.
5. Vendimi nr. 25, datë 2.12.2009 “Për miratimin e formatit të licencës” , shfuqizohet.
6. Ngarkohen Sektori Juridik dhe i Marrëdhënieve me Publikun dhe Sektori Teknik dhe IT për zbatimin e këtij vendimi.
Ky vendim hyn në fuqi në datën 30.12.2013.

KRYETARI
Avni Dervishi




























[image: Leter me koke][image: ]REPUBLIKA   E   SHQIPËRISË
ENTI RREGULLATOR I SEKTORIT TË FURNIZIMIT
ME UJË DHE LARGIMIT E PËRPUNIMIT
TË UJËRAVE TË NDOTURA


LICENCË
Nr. ___

PËR GRUMBULLIMIN, SHPËRNDARJEN,  PËRPUNIMIN E UJIT PËR KONSUM PUBLIK DHE LARGIMIN E PËRPUNIMIN E UJËRAVE TË NDOTURA

Vendimi  nr. ___, datë ___.___.______ i KKRR-së

Operatori:			shoqëria anonime Ujësjellës-Kanalizime ...........
____________________________________________________________________________

Adresa:			........................................
____________________________________________________________________________

Afati i licencës: 		Nga ……………… deri më ………………
____________________________________________________________________________

Zona e shërbimit:		Bashkia: 			Komuna

____________________________________________________________________________			
Kategoritë e shërbimit:	
1. Kategoria A: Për grumbullimin dhe shpërndarjen e ujit për konsum publik;
2. Kategoria B: Për përpunimin e ujit për konsum publik;
3. Kategoria C: Për largimin e ujërave të ndotura;
4. Kategoria D: Për përpunimin e ujërave të ndotura.
____________________________________________________________________________

Kushtet e licencës:

Kjo licencë lëshohet në përputhje me ligjin nr. 8102, datë 28.3.1996, i ndryshuar, si dhe të gjitha aktet ligjore dhe nënligjore në fuqi. Kushtet e licencës sipas tekstit bashkëlidhur janë pjesë e pandarë e kësaj licence. Operatori në ushtrimin e aktivitetit të tij vepron në pajtim me kushtet e përcaktuara të licencës.

PËR KOMISIONIN KOMBËTAR RREGULLATOR
AVNI DERVISHI 
KRYETARI




KUSHTET E LICENCËS
PËR GRUMBULLIMIN, SHPËRNDARJEN, PËRPUNIMIN E UJIT PËR KONSUM PUBLIK
DHE LARGIMIN E PËRPUNIMIN E UJËRAVE TË NDOTURA


Nr. i licencës ______________, vendimi i KKRR-së _______, datë ____.____._______

I jepet:_________________________________________________________
(emri i plotë i të licencuarit)

Enti Rregullator i Ujit harton këto kushte licence, të detyrueshme për t’u zbatuar nga operatori në ushtrimin e veprimtarisë së tij, gjatë të gjithë periudhës së vlefshmërisë së licencës.
Këto kushte hartohen në zbatim të legjislacionit në fuqi në sektorin ujësjellës-kanalizime. Për sa nuk parashikohen në këto kushte licence, zbatohen aktet ligjore e nënligjore në fuqi në Republikën e Shqipërisë.
Përkufizime
1. Fjalët dhe frazat e përdorura në kushtet e licencës kanë këtë kuptim:
- “ERRU” është Enti Rregullator i Sektorit të Furnizimit me Ujë dhe Largimit e Përpunimit të Ujërave të Ndotura, që vepron sipas ligjit nr. 8102, datë 28.3.1996 “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”;
- “KKRR” është Komisioni Kombëtar Rregullator që udhëheq Entin Rregullator të Ujit, që funksionon në bazë të ligjit nr. 8102 (i ndryshuar);  
- “Licencë” do të thotë leja profesionale që i jepet një personi fizik apo juridik në përputhje me ligjin nr. 8102, datë 28.3.1996, të ndryshuar, si dhe vendimit të Këshillit të Ministrave nr. 958, datë 6.5.2009 për ushtrimin e aktivitetit në sektorin e furnizimit me ujë, largimit të ujërave të ndotura dhe përpunimit të tyre;
- “I licencuar” do të thotë një person juridik apo fizik që mban një licencë të dhënë nga ERRU-ja për të operuar në sektorin e furnizimit me ujë dhe largimit e përpunimit të ujërave të ndotura sipas kategorive të dhëna nga KKRR-ja;
- “Certifikatë e licencës” do të thotë formati i lejes profesionale, miratuar nga KKRR-ja;
- “Dokumentet e aplikimit” do të thotë dokumentet e përcaktuara në vendimin e Këshillit të Ministrave nr. 958, datë 6.5.2009 dhe rregulloren e licencimit miratuar nga Komisioni;
- “Pagesa e licencimit” janë pagesa, të vendosura sipas ligjit, të detyrueshme për të licencuarin, që operojnë në sistemet e furnizimit me ujë dhe sistemet e kanalizimeve, të cilat duhet të bëhen përpara marrjes së licencës përkatëse;
- “Drejtues ligjor” do të thotë personi fizik i emëruar apo i caktuar me një marrëveshje juridike, nga pronari për të administruar në përputhje me ligjin në sistemet përkatëse të furnizimit me ujë, largimit dhe përpunimit të ujërave të ndotura;
- “Drejtues teknik” do të thotë një individ me aftësitë e duhura për drejtimin teknik të operatorit të licencuar nga KKRR-ja, i cili përmbush të gjitha kriteret e kërkuara nga ligji dhe vendimin e Këshillit të Ministrave nr. 958, datë 6.5.2009;
- “Konsumatorë” janë të gjitha kategoritë e përfituesve familjarë, publikë dhe privatë (të tanishëm dhe në të ardhmen), të cilët përdorin shërbimet e furnizimit me ujë dhe/ose kanalizimeve;
- “Konsumatorë familjarë” nënkupton ata konsumatorë që i shfrytëzojnë shërbimet UK në objektin e banimit;
- “Konsumatorë privatë” nënkupton ata konsumatorë që përcaktohen nga legjislacioni në fuqi si persona fizikë e juridikë me natyrë tregtare;
- “Konsumatorë publikë” nënkupton subjektet ligjore, të tilla si: institucione qendrore, vendore, ente publike, si dhe çdo organ tjetër të administratës shtetërore që nuk ka natyrë tregtare;
- “Sistemi i furnizimit me ujë” përbëhet nga tërësia e elementeve, si: vepra e marrjes, sistemi i pompave, njësitë e dezinfektimit, rezervuarët, linjat e transmetimit dhe rrjeti shpërndarës;
- “Sistemi i kanalizimeve” është sistemi që përbëhet nga tërësia e elementeve, si: linjat e shkarkimit/grumbullimit të ujërave të ndotura, linjat e largimit dhe/ose stacionet e pompimit të ujërave të ndotura, veprat e shkarkimit të tyre në trupat ujorë pritës, si dhe impiantet e trajtimit të ujërave të ndotura (nëse sistemi është i pajisur me to);
- “Shërbimet UK” është tërësia e shërbimeve të kryera nga operatorët te konsumatorët përmes sistemeve të furnizimit me ujë, si dhe sistemeve të grumbullimit, largimit dhe/ose trajtimit të ujërave të ndotura;
- “Zona e shërbimit” është zona, ku operatori i licencuar është përgjegjës të ofrojë shërbimin  e furnizimit me ujë dhe kanalizime;
- “Tarifë” është çmimi për shërbimin e furnizimit me ujë dhe largimin e përpunimin e ujërave të ndotura i miratuar nga KKRR-ja.
2. Fjalët dhe frazat e tjera, të përdorura në këto kushte licence, kanë të njëjtin kuptim me ato të përcaktuara në aktet ligjore e nënligjore të sektorit ujësjellës-kanalizime.
Të përgjithshme
3. Enti Rregullator i Ujit është autoriteti i vetëm në Republikën e Shqipërisë, i njohur sipas ligjit nr. 8102, datë 28.3.1996 “Për kuadrin ligjor të sektorit të furnizimit me ujë dhe largimit e përpunimit të ujërave të ndotura”, i ndryshuar, që lëshon dhe deklaron hyrjen në fuqi të kësaj licence.
4. I licencuari është i detyruar të zbatojë legjislacionin në fuqi, rregullat, procedurat, metodikat, standardet e miratuara nga ERRU-ja.
5. Kohëzgjatja e kësaj licence është 4 (katër) vjet. Kohëzgjatja përcaktohet nga performanca dhe qëndrueshmëria e shoqërisë që licencohet dhe do të pasqyrohet në certifikatën e licencës.
6. Kjo licencë nuk mund t’i transferohet të tretëve pa miratimin paraprak me shkrim të KKRR-së. Kur miraton një transferim, KKRR-ja mund ta modifikojë periudhën e licencës ose kushtet e tjera të licencës.
7. KKRR-ja me iniciativën e vet dhe/ose me kërkesë të të licencuarit mund të ndryshojë licencën dhe kushtet e  licencës, në përputhje me nenin 17 dhe 18 të ligjit nr. 8102. I licencuari mund të kërkojë ndryshim të kësaj licence nëpërmjet një kërkese të detajuar me shkrim, shoqëruar me arsyet përkatëse. Një kërkesë e tillë mund të miratohet vetëm nëse ky ndryshim nuk çon në ulje të cilësisë së shërbimit, ose në rritje të çmimeve dhe tarifave për klientët e të licencuarit.
8. KKRR-ja ndryshon licencën në rastet e mëposhtme:
- kur ka ndryshime në elementet e licencës;
- kur rrezikohet jeta e qytetarëve ose dëmtimi i shëndetit të tyre, si dhe dëmtimi i mjedisit ose dëmtimi i pasurisë së palëve të treta, kur rreziku nuk kërkon heqjen e licencës; 
- kur në licencë është bërë një gabim i qartë faktik; 
- kur ka ndryshime në kuadrin ligjor të sektorit të shërbimeve ujësjellës-kanalizime, pa përjashtuar ndryshimet në kuadrin ligjor kombëtar, ndryshime të rrethanave të lëshimit të licencës, vendime të formës së prerë të gjykatës, ose ngjarjeve që ndikojnë në mënyrë të konsiderueshme në administrimin e sistemeve të furnizimit me ujë, largimit dhe trajtimit të ujërave të ndotura etj.
9. I licencuari duhet t’i parashtrojë ERRU-së një kërkesë me shkrim për rinovimin e licencës jo më pak se 3 muaj para përfundimit të afatit të licencës së dhënë. Afati i licencës do të zgjatet kur KKRR-ja, bazuar në ligjin nr. 8102, rregulloren e licencimit dhe në prova të besueshme, konkludon se i licencuari i ka përmbushur kushtet e licencës dhe i është përmbajtur kërkesave të gjithë legjislacionit në fuqi gjatë afatit të licencës. 
10. I licencuari është i detyruar të paguajë, për aplikimin për licencën dhe rinovimin e saj, tarifën e përcaktuar nga ERRU-ja.
11. Kjo licencë mund të transferohet vetëm me vendim me shkrim të KKRR-së dhe sipas afateve dhe kushteve të vendosura nga ai. KKRR-ja transferon licencën vetëm nëse gjykon se personi, të cilit i transferohet licenca ka aftësinë teknike dhe financiare për të plotësuar afatet dhe kushtet e kësaj licence. 
12. Çdo transferim i kësaj licence pa miratimin e KKRR-së është i pavlefshëm dhe përbën një shkelje të kësaj licence. 

13. I licencuari është i detyruar të paguajë për aplikimin për licencë dhe rinovimin e saj, tarifën e përcaktuar nga KKRR-ja.
14. I licencuari do të paguajë rregullisht dhe në mënyrë të vazhdueshme pagesat e rregullimit gjatë kohëzgjatjes së kësaj licence, siç përcaktohet nga ligji nr. 8102.
15. I licencuari duhet të njoftojë ERRU-në jo më vonë se 30 ditë, kur ndërmerr ndonjë veprimtari tjetër përveç veprimtarisë për të cilën është licencuar.
16. KKRR-ja mund ta ndalojë të licencuarin të kryejë ndonjë veprimtari tjetër përveç asaj të licencuar, ose mund të vendosë kushte për kryerjen e kësaj veprimtarie, me qëllim mbrojtjen e konsumatorëve.
17. I licencuari duhet t’i paraqesë ERRU-së çdo informacion që është i domosdoshëm për njohjen e situatës nga ERRU-ja për të kryer përgjegjësitë rregullatore sipas ligjit. Informacioni duhet të paraqitet sipas formës dhe brenda kohës së vendosur nga ERRU-ja. 
18. ERRU-ja ka të drejtë të kontrollojë zbatimin e kushteve të licencës, dokumentacionin e të licencuarit dhe çdo të dhënë tjetër për të verifikuar përputhjen e kryerjes së aktivitetit me kushtet e licencës, rregullat dhe standardet në fuqi.
19. Përfaqësuesit e autorizuar të ERRU-së kanë të drejtë të inspektojnë dokumentacionin e veprimtarisë, ambientet dhe pajisjet e të licencuarit.
Veprimtaria e të licencuarit
20. I licencuari autorizohet nga kjo licencë për kryerjen e veprimtarisë sipas kategorive të përcaktuara në licencë brenda zonës së shërbimit. Kjo e drejtë i jepet ekskluzivisht të licencuarit.
21. Gjatë afatit të licencës, i licencuari ka të drejtë të kryejë të gjitha veprimtaritë që kërkohen për përmbushjen e licencës. I licencuari mund të përdorë të gjitha mjetet që i njeh ligji, për të siguruar financimin e veprimtarive të licencuara.
22. I licencuari në marrëdhëniet me konsumatorët zbaton kushtet e kontratës model të aprovuar nga KKRR-ja, përfshirë furnizimin në sasi dhe cilësinë e duhur me ujë për konsum publik dhe mbledhjen dhe largimin e ujërave të ndotura për të gjitha kategoritë e konsumatorëve.
23. I licencuari nuk ka të drejtë të vendosë tarifa për konsumatorët, përveç atyre të miratuara nga KKRR-ja dhe ato që lejojnë aktet normative në sektor.
24. I licencuari gjatë ushtrimit të veprimtarisë nuk mund të bashkëpunojë me të licencuar të tjerë në dëm të konsumatorëve.
25. I licencuari duhet të kryejë veprimtarinë e tij në përputhje me parimet e eficiencës ekonomike, duke pasur si objektiv arritjen e kostove më të ulëta, dhe duke zbatuar njëkohësisht standardet dhe objektivat e përcaktuar nga KKRR-ja.
26. I licencuari nuk do të hyjë në asnjë marrëveshje që mund të rezultojë në shkelje të kushteve të licencës ose të ndonjë dispozite tjetër ligjore e nënligjore në fuqi.
27. I licencuari nuk do të angazhohet në veprimtari të tjera që pengojnë ose mund të pengojnë kryerjen si duhet të veprimtarisë së licencuar. 
28. I licencuari nuk do të pengojë, parandalojë ose të përpiqet të parandalojë të licencuar të tjerë apo konkurrentë potencialë që të angazhohen ligjërisht në tregun e sektorit ujësjellës-kanalizime.
29. I licencuari duhet të dorëzojë pranë ERRU-së deri më 31 dhjetor të çdo viti, një raport vjetor lidhur me veprimtarinë e tij gjatë vitit të mëparshëm kalendarik, i cili përmban:
- të dhënat për treguesit e performancës të miratuar nga KKRR-ja;
- regjistrin e konsumatorit sipas modelit të miratuar nga KKRR-ja;
- “Bilancin e ujit”;
- kostot;
- të dhëna mbi zbatimin e kontratës model;
- numrin e ankesave dhe problematikat kryesore;
- çdo problem që shfaqet gjatë vitit.
30. I licencuari do të dorëzojë në KKRR deri në fund të muajit prill të çdo viti, raportin e ekspertit kontabël dhe pasqyrat kontabël të sipërmarrjes së tij dhe të çdo njësie biznesi të veçantë në atë formë dhe me atë nivel detajesh, siç dorëzohet në organet tatimore.
31. I licencuari do ta njoftojë ERRU-në brenda 30 ditëve për çdo ndryshim të: 
- adresës; 
- statutit të të licencuarit; 
- certifikatës së regjistrimit; 
- drejtuesve ligjorë dhe teknikë;
- aksioneve deri në 5%; 
- ndryshim të rrethanave që ndikojnë në kushtet e licencës;
- zonës së shërbimit;
- skemave të sistemeve të furnizimit me ujë, si dhe largimit apo trajtimit të ujërave të ndotura.
32. I licencuari punëson një ose më shumë drejtues teknikë për ushtrimin e aktivitetit të tij. Marrëdhëniet e punës vërtetohen me kontratë noteriale, një kopje e së cilës i vihet në dispozicion ERRU-së. I licencuari nuk mund të ushtrojë veprimtarinë e tij në mungesë të drejtuesit/ve teknikë.
33. Drejtuesi teknik është punonjës me kohë të plotë. Ai nuk mund të jetë i punësuar në një ose më shumë operatorë të tjerë shërbimi ujësjellës-kanalizime.
34. Kur drejtuesi ligjor dhe/ose drejtuesi teknik është dorëhequr ose ka pamundësi fizike për ushtrimin e detyrës (aksident, sëmundje me paaftësi ushtrimi detyre mbi 3 muaj, invaliditet, ndarje nga jeta), i licencuari njofton ERRU-në dhe dërgon dokumentacionin përkatës për drejtuesin e ri ligjor apo teknik.
35. Licenca e shërbimit rinovohet sa herë që ka ndryshime në zonën e juridiksionit, kategorive të shërbimit dhe në rastet e riorganizimit të shoqërisë, pavarësisht se afati i vlefshmërisë nuk ka përfunduar. I licencuari paraqet aplikimin për rinovim licence për shkaqet e mësipërme brenda 30 ditëve nga lindja e tyre.
36. I licencuari, jo më vonë se 3 muaj para përfundimit të kohëzgjatjes së vlefshmërisë së licencës, paraqet pranë ERRU-së kërkesën për rinovimin e licencës, shoqëruar me dokumentet e mëposhtme:
- Kërkesën me shkrim për licencim sipas formatit të aprovuar nga ERRU-ja, duke shprehur qartë kategoritë e shërbimit që kërkon të kryejë, si dhe zonën e juridiksionit ku do të operojë; 
- Formularin e aplikimit, aprovuar nga ERRU-ja, dhe të plotësuar sipas kërkesave të ligjit, VKM-së dhe rregullores së licencimit të ERRU-së; 
- Dokumentacionin e kërkuar sipas vendimit të Këshillit të Ministrave nr. 958, datë 6.5.2009;
- Në kërkesën për rinovim të licencës, i licencuari paraqet ndryshimet në kushtet e saj, nëse ka të tilla, ose konfirmon kushtet aktuale të licencës.
37. I licencuari është i detyruar të kryejë veprimtaritë e specifikuara në licencë. Nëse gjatë kryerjes së veprimtarisë së licencuar, shfaqen rrethana për të cilat i licencuari në mënyrë të arsyeshme nuk është në gjendje të kryejë veprimtaritë e specifikuara në licencë, i licencuari do të njoftojë menjëherë KKRR-në dhe do të ndjekë udhëzimet e tij.
38.  licencuari nuk ka të drejtë të bëjë marrëveshje me një person të tretë, për shitjen e ujit të pijshëm me shumicë për qëllime tregtare, pa miratimin e KKRR-së.
39. E gjithë korrespondenca zyrtare do të jetë në formë shkresore.
40. Veprimtaria e të licencuarit për operimin dhe mirëmbajtjen e sistemeve nën administrim duhet të bëhet në përputhje me rregullat e mbrojtjes dhe sigurisë në punë.
41. Mbrojtja e objekteve të burimeve ujore dhe sistemeve nën administrim duhet të kryhet në përputhje me legjislacionin në fuqi.
Kryerja e shërbimit
42. I licencuari do të sigurojë akses në sistemet e furnizimit me ujë dhe kanalizimeve dhe do të trajtojë konsumatorët e tij në bazë të drejtë, të arsyeshme dhe jodiskriminuese. 
43. I licencuari duhet të zbatojë tarifat e miratuara nga KKRR-ja për kategoritë e shërbimit, sipas kategorive të konsumatorëve. 
44. I licencuari para se të bëjë propozimin për ndryshimin e tarifave duhet të organizojë seancën dëgjimore me publikun, sipas përcaktimeve të metodologjisë së tarifave.

45. Operatori nuk ka të drejtë të aplikojë për tarifë në shërbimin e furnizimit me ujë dhe largimit të ujërave të ndotura në rast se nuk është i licencuar apo në rast se i ka mbaruar afati i licencës.
46. I licencuari është i detyruar për kontrollin dhe sigurimin e cilësisë së ujit sipas standardeve të cilësisë së ujit të miratuara me aktet ligjore e nënligjore në fuqi.
47. I licencuari duhet të sigurojë ndjekjen dhe zgjidhjen në kohë të ankesave të konsumatorëve. ERRU-ja në bazë të një ankese ose edhe me iniciativën e vet mund të nisë një hetim për respektimin nga i licencuari të akteve normative, kushteve të licencës dhe rregullave të tjera të KKRR-së.
48. Rekomandimet e ERRU-së mbi ankesat e konsumatorëve janë të detyrueshme për t’u zbatuar. 
49. I licencuari do të përgatisë dhe do të përditësojë regjistrin e aseteve të veta.
Pezullimi dhe heqja e licencës
50. KKRR-ja mund të pezullojë licencën e të licencuarit, nëse:
- ai nuk zbaton legjislacionin në fuqi dhe aktet nënligjore të nxjerra nga KKRR-ja;
- ai shkel kushtet e licencës;
- nuk paraqitet brenda afatit të caktuar nga KKRR-ja për ndryshimin e kushteve të licencës.
51. KKRR-ja mund të heqë licencën sipas ligjit nr. 8102 dhe procedurave të përcaktuara në rregullat e ERRU-së, kur: 
- i licencuari shkel në mënyrë të përsëritur kushtet e licencës;
- i licencuari shkel në mënyrë të përsëritur legjislacionin në fuqi; 
- i licencuari kërkon heqjen e licencës;
- i licencuari e ka marrë licencën me mashtrim; 
- i licencuari deklarohet i falimentuar dhe nuk është i aftë të kryejë detyrimet sipas kushteve të kësaj licence; 
- shkrihet personi që mban licencën.
Pezullimi dhe heqja e licencës nuk përjashton mundësinë për vendosjen e sanksioneve monetare sipas akteve ligjore në fuqi.
Moszbatimi i kushteve të licencës dënohet me gjobë në shumën 50 000 lekë.

